KURZUS: Járművillamosság és elektronika 1.

MODUL: I. modul

8. lecke: Vasúti járművillamosság

| A lecke tanulásának a célja: Nemcsak a közúti járművek rendelkeznek villamos energiát felhasználó berendezésekkel, hanem például a kötöttpályásak is. Ebben a leckében a vasúti járművek villamos berendezéseiről lesz szó, kiegészülve a segédüzemi berendezésekkel és vonatbefolyásolással.
Szükségesen elsajátítandó: A hallgatóknak meg kell ismernie a különböző vasúti járművek energia átviteli rendszerét, vontatómotorokat, segédüzemi berendezéseket, illetve a vasúti járművek biztonsági berendezéseit.
Oktatási segédlet: Endrődy-Nagy: Gépjármű villamos berendezések Tk. Bp. 1987. J 19-610 Schmidt-Rajki-Vincze: Járművillamosság Tk. Bp. 2002 Tom Denton: Automobile electrical and elect-ronic systems, British Library 2012 4th edition Bosch műszaki útmutató füzetek, Maróti kiadó
Kötelező irodalom
Szénásy I.: Diesel-vontatójárművek IV. Diesel- villamos erőátvitel (link - Szénásy I. engedélyével) Puklus Z.: Teljesítményelektronika (link - Online jegyzet)
Ajánlott irodalom
Előhegyi I.: Aszinkron vontatómotoros villamosmozdonyok Janicki, J., Reinhard, H., Rüffer, M.: Schienenfahrzeugtechnik Lovas J.: Biztosítóberendezés a vontatójárműveken Mezei I.: Mozdonyok
Lecke elsajátításának időtartama: A lecke elsajátításához kb. 90 perc szükséges.
Témakörök
Vasúti járművek energiaátviteli rendszere Vontatómotorok Segédüzem Vezetőállás Vonatbefolyásolás
Vasúti járművek energiaátviteli rendszere
Siemens Vectron MS és a MÁVAG M44-es mozdonya
1. ábra
A Magyarországon használt mozdonyok összefoglaló táblázata látható itt.
Vasúti vontatójárművek
Gőz | Dízel | Villamos | Egyéb
Hagyomá-nyos Gőz-villamos Gőzturbinás | Dízel- mechanikus Dízel-hidraulikus Dízel-villamos | DC-DC DC-AC AC-DC AC-AC Multy System | Akkumulátoros Napelemes Üzemanyag- cellás Dual-mode
Az 1. ábra mutatja a Siemens Vectron MS többáramnemű villamos és a MÁVAG M44-es dízel villamos tolató mozdonyát.
A 2. ábra is különböző itthoni mozdonyokat szemléltet. A klasszikusnak mondható dízel 'Nohab' és 'Szergej' mozdonyoktól a Siemens villamos mozdonyokig, kiegészítve napelemes töltésű kisvonattal.
A 3. ábra szemlélteti a dízel-villamos mozdonyok főbb részegységeit.
Dízel és villamos mozdonyok egy kisvasúti alkalmazással kiegészítve
2. ábra
Dízel-villamos energiaátvitel
Dízel villamos mozdony főbb részegységei
3. ábra
Villamos energiaátvitel
Villamos mozdonyok energia elosztása
4. ábra
A 4. ábra mutatja a villamos energia útját a felsővezetéktől a vontató motorokig, illetve segédüzemi fogyasztókig. Természetesen a 25 kV-os 50 Hz-es váltakozó áramot kell letranszformálni és a főüzemi vontatáshoz illetve segédüzemi áramkörök ellátására átalakítani. A villamos mozdonyok két (AC) vagy több (MS) áramneműek. A kétáramnemű Siemens Vectron AC mozdonyok 16 kV 16,7 Hz és 25 kV 50 Hz váltóáramú felsővezetéki feszültség mellett üzemeltethetők, így a magyar és osztrák vasúti hálózat mellett alkalmasak a cseh, szlovák, német és román vasutak vonalain való közlekedésre. A többáramnemű Siemens Vectron MS mozdonyok a váltóáramú felsővezetéki feszültség mellett képesek üzemelni 1,5 kV és 3 kV egyenáramú hálózatról is, így a fentieken felül Lengyelország, Horvátország és Szlovénia vasútjain való vontatásra is alkalmasak.
Alternatív energiaátvitel
Hidrogén-üzemanyag cellás motorvonatok az Alstomtól
5. ábra
Az alternatív energiaátvitel jegyében az 5. ábra mutatja az Alstom gyártmányú hidrogén üzemanyag cellás motorvonatot. Az üzemanyagcellák a járművek tetején, a megtermelt többlet-energiát tároló akkumulátorok a padlólemezek alatt találhatók. Az akkumulátorok fékezéskor is tölthetők, így az üzemanyagcella csak folyamatos gyorsításkor dolgozik teljes kapacitással. A háromszáz utast szállító motorvonatok akár nyolcszáz kilométert is megtehetnek egy töltéssel. Az Alstom közleménye szerint a hidrogén előállításához szükséges villamosenergiát szélerőművekből fogják nyerni.
Energia átalakítás üzemanyag cellákból
6. ábra
A 6. ábra mutatja az energia átalakítás módját üzemanyag cellákból, az Alstom mozdonyok esetében.
Vontatómotorok
Vontató motor az UFB-3-as forgóvázban
7. ábra
A 7. ábra a dízelmozdonyok számára fejlesztett UFB-3 típusjelű forgóvázcsaládot, melynek egyszerűsített, módosított változatai később az M41 sorozatú mozdonyoknál ismét megjelentek. A forgóvázak szerkezeti kialakítása lehetővé teszi, hogy meglehetősen rossz pályaállapotok esetén is közel azonos tapadóerőt fejtsenek ki a kerekek. A forgóvázakban helyezték el a marokcsapágyas, kényszerhűtésű, kommutátoros, egyenáramú vontatómotorokat, melyek nyomatéktámokon keresztül támaszkodnak a forgóvázkeretre. A motorok lassító fogaskerék-áttételen keresztül hajtják a kerékpártengelyeket. Jellegzetességének számít a kerékvázak küllős kivitele, melyet a tömegcsökkentés ihletett a gyártás során. A kerékpárok gördülőcsapágyas vezetőkarokba vannak ágyazva, melyek duplex csavarrugókon keresztül támaszkodnak a forgóvázkeret rugóerő kiegyenlítő szerkezetéhez. A vezetőkarok a forgóvázkeretben egy csap körül meghatározott nagyságú elfordulást végeznek. A vezetőkarokat mangánlapok vezetik.
Soros gerjesztésű DC motor tulajdonságai:
Egyszerű. Vasúti járművekben legelterjedtebb DC vontatás. Fordulatszám szabályozás a kapocsfeszültség változtatásával. Mezőgyengítés söntfokozatokkal. Elavult. Szénkefe kopóelem → Karbantartásigényes. Körtűz veszély. Nehézkes rekuperációs fékezés.
A 8. ábra mutatja a soros gerjesztésű DC motor nyomaték és fordulatszám grafikonjait. Előbbiről leolvasható, hogy már indulásnál maximális nyomatékot ad le, ami miatt indítómotornak is előszeretettel alkalmazzák.
Soros gerjesztésű DC motor grafikonjai
8. ábra
Fordulatszám szabályozás:
Dízel-villamos erőátvitel:
Dízelmotor fordulatszámának változtatása Főgenerátor kimeneti feszültsége változik Motor kapocsfeszültsége változik + Mezőgyengítés söntellenállásokkal. Pl. 448 Vezérelt teljesítményelektronikai kapcsolóelemekkel történő feszültségszabályozás. Pl. 428
Villamos erőátvitel:
Fokozatkapcsolóval szakaszos feszültségváltoztatás + Mezőgyengítés söntellenállásokkal. Pl. 43x Vezérelt teljesítményelektronikai kapcsolóelemekkel történő feszültségszabályozás + Mezőgyengítés söntellenállásokkal. Pl. 460
Féküzem:
Ellenáramú (kapocsfeszültség megfordítása). Dinamikus (generátor üzembe kapcsolás majd R-en történő energia disszipáció). Visszatápláló (generátor üzembe kapcsolás majd energia tárolás).
A 9. ábra a 448-as dízel- villamos mozdony vonóerő- sebesség grafikonját, illetve részegységek logikai kapcsolódását mutatja. A vonóerő itt is maximális induláskor.
448 típusú dízel-villamos mozdony
448-as dízel villamos mozdony funkció ábrái és vonóerő- sebesség grafikonja
9. ábra
43x típusú villamos mozdony
V43-as mozdony fokozatkapcsolója
10. ábra
A V43-as mozdony fokozat kapcsolója 32 fokozatot kapcsol, a motor kapocsfeszültségét változtatja szakaszosan. Mezőgyengítéssel (söntöléssel) lehet a sebességhatárokon emelni.
A 11. ábra a V43-as fokozatkapcsoló működési grafikonját mutatja. Söntöléssel a sebességet közel duplájára lehet emelni. 12. ábra a V60-as mozdony feszültség szabályzását mutatja vezérelt teljesítményelektronikai kapcsolóelemekkel + a mezőgyengítést söntellenállásokkal.
V43-as vonóerő- sebesség grafikonja
11. ábra
460 típusú villamos mozdony
V60-as mozdony kapcsolási rajza és vonóerő-sebesség grafikonja
12. ábra
Aszinkron vontatómotorok
Tulajdonságai:
Egyszerű alkalmazás. Egyszerű felépítés. Rövidre zárt forgórészű. Nincs kopóelem. Egyszerű rekuperációs fékezés. Robusztus felépítés. Jó nyomaték-fordulatszám görbe. Frekvenciaszabályozással jól szabályozható
A 13. ábrán látható a Taurus mozdony nagyteljesítményű hajtása (HAB) oldalnézetben.
Míg a 14. ábra az aszikron motorok nyomaték - slip és fordulatszám grafikonjait mutatja.
Taurus mozdony nagyteljesítményű hajtása (HAB) oldalnézetben
13. ábra
Aszinkron motor nyomaték- szlip és sebesség grafikonjai
14. ábra
Fordulatszám szabályozás:
A fordulatszám szabályozást el lehet érni kapocsfeszültség változtatással, söntellenállások beiktatásával, illetve még szóba jöhet frekvencia szabályzás és póluspár szám változtatás is. Ezen lehetőségek grafikonjai láthatóak a 15. ábrán.
Kapocsfeszültség változtatás:
Csak billenő nyomatékot tolja Motorra jellemző Umax-nál tovább nem növelhető
Rotorköri ellenállás változtatás:
Szlip szabályozás Alkalmas fordulatszám szabályozásra Veszteséges Rotorkörbe iktatás csúszógyűrűvel Kopó alkatrész
Fordulatszám vezérlés lehetséges grafikonjai paraméterek függvényében
15. ábra
Frekvenciaszabályozás:
A billenőnyomaték és -szlip, valamint a billenő fordulatszám is változik Umax-nál jobban nem nőhet a feszültség → lineáris kezdeti nyomaték Modern mozdonyokban alkalmazott módszer
Póluspárszám változtatás:
Egyáltalán nem jellemző már Fix sebességfokozatok vannak Pl. MÁV V40,V60 (1930-as évek)
A V40-es Kandó mozdony látható a 16. ábrán, amely a póluspárszám változtatás módszerével tud sebességet 'váltani'.
MÁV V40-es Kandó mozdony
16. ábra
Frekvenciaszabályozás
A kívánt feszültségű és frekvenciájú jelet motorköri áramirányítókkal állítjuk elő. Az áramirányítók tartalmaznak teljesítményelektronikai kapcsolóelemeket, melyeket alkalmasan vezérelve kívánt szinuszos jelet tudunk előállítani. Vezérlés PWM segítségével, melynek referencia jele szinuszos
Frekvencia szabályzás PVW jelekkel.
17. ábra
A frekvencia szabályzás grafikonjait láthatjuk a 17. ábrán, amellyel a sebességet tudjuk változtatni. Ha azt tudjuk (18. ábra), akkor a 18. ábra szerint a nyomaték és vonóerő is számíthatóvá válik.
Sebesség emelés vonóerővel
18. ábra
Áramirányítók
A 19. ábrán látható áramirányítónak a sok feszültség kimenet fontos.
Feladata az áram átalakítása a kívánt
Feszültségszintre Jelalakra Frekvenciára
Biztosítja:
A fogyasztók áramellátását. A vontatást. A visszatáplálást.
Áram irányító szekrény napjainkban.
19. ábra
Teljesítmény elektronikai kapcsolóelemek 120°-vezérlés (ábrán) → CSI nincs vasúti járművekben 180°-vezérlés → VSI
Aszinkron motor csillag kapcsolása
20. ábra
Tranzisztorok kapcsolási sorrendje és vonali feszültségek változása
21. ábra
A 20. ábra az aszinkron motor csillag kapcsolását mutatja. A 21. ábra pedig a tranzisztorok kapcsolási sorrendjét, illetve a vonali feszültségek alakulását mutatja.
180°-os vezérlés
Egy kapcsolóelem 180°-ot vezet. Egy hídágban létrejöhet hídág rövidzár, amit el kell kerülni. → A kapcsolóelemeket kis szünetekkel kapcsoljuk. Fogyasztó Y kapcsolásakor a csillagpont feszültsége változik. VSI-ben jellemző → Vasúti járművekben alkalmazzák.
Közbenső DC kör
Modern villamos hajtások felépítésének szerves része. Itt történik az energia tárolás és disztribúció. Biztosítja az enegiafolyam egyenletességét. Leggyakoribb energiatároló elem a kondenzátor. → A kör indításakor egy áram korlátozó ellenálláson keresztül fel kell tölteni, leállításkor kisütni.
L domináns - CSI
C domináns - VSI → Vasúti járművekben jellemző
4QS áramirányító → Képes négy negyedes hajtás megvalósítására, visszatáplálásra, ahogy látható a 22. ábrán.
Akár négy negyedes hajtásra is alkalmas
22. ábra
Segédüzemi berendezések
Feladatok:
Főüzemi berendezések, transzformátorok, áramirányítók hűtése Vezetőállás hűtés, fűtés. Világítás, műszerek energiaellátása. Kompresszor üzemeltetése. Vontatott járművek energiaellátása
Segédüzemi áramirányítók (HBU):
Általában 2QS Több is lehet, a fogyasztók igényeinek megfelelően. Közbenső DC-kört is megvalósíthat
Diesel üzemben bizonyos fogyasztókat a dízel motor hajt. pl. kompresszor.
A 23. ábrán a motor belső közlekedőjét láthatjuk, egyben számos segédüzemi berendezéssel.
A 24. ábra pedig már a vezetőállást mutatja.
A következő 25. ábrán a menetszabályzó karokat mutatok be.
Segédüzemi berendezések
23. ábra
Vezetőállás
Vezető állás
24. ábra
Villamos berendezések a vezetőálláson:
Vasútüzemhez szükséges berendezések
Menetszabályozó és fékkarok Kapcsolók (pl. homlok- és zárfények, homokoló, vonatbefolyásoló berendezés kezelőszervek stb.) Visszajelző műszerek (pl. áram-, feszültség-, sebességmérő, lámpák, kijelzők stb.) Kommunikációs berendezések
Egyéb berendezések
Belső világítás Klímaberendezés és fűtés stb.
Menetszabályzókar
Fokozatmentes menetszabályzókar
Pl. 471, 415 stb. Modern. A korszerű vontatójárművekben szinte kizárólagos. Forgó potenciométer. Egyesített menetszabályzó- és fékkar. A potenciométer kophat
Menetszabályzó karok
25. ábra
Vonatbefolyásolás
A vonatbefolyásolásnak számos eleme van. 26. ábrán is vonatbefolyásoló található, lámpás jelzők formájában.
Feladata:
Mozdonyvezető éberségének ellenőrzése. Következő jelző jelzésképének figyelése. Jármű sebesség ellenőrzése. Szükség esetén beavatkozás → Vontatás megszüntetése, kényszerfékezés. Segít megelőzni a baleseteket, ill. csökkenteni a hatásukat. Probléma: Rossz munkafegyelem esetén (pl. figyelmetlenség, szándékosság) nem minden esetben képes megakadályozni a katasztrófát
Vonatbefolyásolás lápás jelzőkkel
26. ábra
Folyamatos vonatbefolyásolás
A jelző jelzésképe az adott szakaszon folyamatosan feladásra kerül. A jelzéskép megváltozása azonnal megjelenik a vezetőálláson. Drága telepíteni és fenntartani. Sebességcsökkentést kényszeríthet ki. Pl. EVM, LZB, ETCS Level 2 vagy nagyobb, Mirel, TVM stb. Magyar EVM rendszer is ilyen. Szovjet mintára lett kifejlesztve.
Pontszerű vonatbefolyásolás
A jelző jelzésképe csak a behatási pontokon kerül feladásra. A jelzéskép megváltozása csak behatási pont feletti elhaladás során jelenik meg a vezetőálláson. Sebességcsökkentést kényszeríthet ki. Egyszerű, olcsón telepíthető. Magyarországon csak a Sopron-Szombathely-Szentgotthárd vasútvonalon. Pl. PZB, TPWS, ETCS Level 1 vagy kisebb stb.
EVM - Elektronikus Vonatmegállító
EVM-120 Max. 120 km/h-ig. (1-es vasútvonalon külön engedéllyel 160 km/h-ig) Digitális berendezés. Alapja a szovjet folyamatos vonatbefolyásolás. A menetirány szerinti jobb sínszálba a jelző jelzésképét 75 Hz-es vivőjelre moduláljuk. A szinuszos jel amplitúdó modulált. Az egyes időablakokban érkező impulzusok száma hordozza a jelző jelzésképét. A mozdony első tengelye a jelet rövidre zárja, a másik sínszálba vezeti. A járművön vevő tekercsek, ún. EVM antennák vannak. A sínszál körül az áram mágneses teret hoz létre. A mágneses teret érzékeli a jármű vonatbefolyásoló berendezése. Modern aszinkron motoros, frekvencia váltós erőátvitel esetén a motor körül zavaró mágneses tér jöhet létre. A motor közelébe kompenzáló vevőfejet kell illeszteni.
Elektronikus vonatmegállító járművi érzékelője
27. ábra
A vevőtekercsek hasznos jele egymást erősíti, míg a kompenzáló tekercs úgy van kötve, hogy a motorból származó zavarjeleket kivonja a hasznos jelből.
A 27. ábra az elektronikus vonatmegállító járművön alkalmazott érzékelője. A 28.ábra az elektronikus vonatmegállító elvi működési rajzát mutatja.
Elektronikus vonatmegállító elvi működési rajza
28. ábra
Mozdony tengelyének ellenállása max. R = 0,1 Ω
Megfelelő jelfeldolgozáshoz szükséges áramerősség min. I = 1,5 A
A jel információ ütemekben érkezik
Szünet: 1 egység
Jel: 2 egység
Elválasztó: 4 egység
Ha sebességcsökkentés szükséges, akkor sűríti az éberségi felhívást
Kényszerfékezés történik:
Sebesség csökkentési jelzés esetén, ha a harmadik éberségi felhívásra sem csökken a fővezeték nyomás ≤3,5 bar-ra.
Ha megállj jelzés után a jel megszűnik. (Ez foglalt vágányútra történő behaladást jelez.)
A jel információ ütemekben érkezik, jelentését a 29. ábra segít megfejteni.
A jel információ ütemekben érkezésének jelentései
29. ábra
Vontató járművek biztosító berendezésének jelmagyarázata
30. ábra
A biztosító berendezések jelinformációjának a magyarázata található a 30. ábrán.
A 31. ábrán pedig a vontató járművek biztosító berendezésének sematikus működési leírása látható.
F - felvevő tekercs SzE - Szekvenciális erősítő D - Adatfeldolgozó J - Vezetőállás ismétlőjelző K - Éberségi kürt P - Éberségi pedál R - Menetregisztrátum E - Fékszelep U - Útadó S - Sebességadó I - Impulzusadó Vkell - Jelzéskép által engedélyezett sebesség Vvan - Aktuális sebesség I.- Jelzéskép jele
Vontató járművek biztosító berendezésének sematikus működési rajza
31. ábra
Pontszerű vonatbefolyásolás - PZB - Punktförmige Zugbeeinflussung
Alapja az INDUSI rendszer (1930-as évek). A pálya mentén a behatási pontok az ún. pályamágnesek (valójában nem mágnes hanem rezgőkör). A jelző mellé telepített mágneshez nem kell villamos energiaellátás → Mechanikus jelzőhöz is telepíthető. A villamos energiaforrás minden esetben a mozdonyon van. Max. 160 km/h Különböző frekvenciára hangolt áramkörök vannak: 500 Hz, 1000 Hz, 2000 Hz. A pályamágnes egy LC rezgőkör és egy kapcsoló. Ha kapcsoló zárt → a rezgőkör inaktív. Ha a pályamágnes aktív, akkor a felette elhaladó vonat rezgőköre gerjeszti. Ha a két áramkör rezonancia frekvenciája megegyezik, akkor a járműoldalon erős amplitúdó csökkenés mérhető. → Jelfelvétel
Pontszerű vonatbefolyásoló rendszer pálya menti behatási pontja (rezgőkör) és érzékelője
32. ábra
Pontszerű vonatbefolyásoló rendszer rezgőköreinek elvi kapcsolási ábrája
33. ábra
Három vonatnem: Obere, Mittere, Untere - Felső, középső, alsó A vonatnem meghatározása a fedélzeti adatrögíztő által a megengedett maximális sebesség és a féksúly százalék alapján. A mozdonyvezető a behatási pontokon a monostabil, három állású Wachsam kapcsolót kezeli. Parancs törléséhez bistabil, kétállású Frei kapcsoló. Vörös jelző meghaladáshoz Befehl bistabil, kétállású kapcsoló vagy nyomógomb. A visszajelző lámpás (pl. 430, 247, 446 stb.), vagy képernyőn jelenik meg (pl. ETCS-sel felszerelt járművek) - ilyen visszajelzők láthatóak a 34. ábrán.
Vonatbefolyásolás
Elektronikus és pontszerű vonatbefolyásoló rendszer visszajelzése középen
34. ábra
Éberségi berendezés
Feladata a mozdonyvezető ébrenlétének, cselekvőképességének ellenőrzése.
Kialakítás:
Állva vagy kényelmetlen ülésen történő munkavégzés. → Nagyon elavult. Pedál vagy gomb folyamatos nyomva tartása. → Elavult, könnyen kijátszható. Pedál vagy gomb jelzésre történő kezelése. → Ma is használt.
Éberségi (vizuális és/vagy hangi) a mozdonyvezető kezel egy kapcsolót (35. ábrán látható éberségi pedál). Ha ezt egy bizonyos időn belül nem teszi meg, akkor kényszerfékezés következik be.
Működési elv szerint lehet:
Eltelt idő alapú: a jelzés fix időközönként hangzik el. Megtett út alapú: a jelzés bizonyos út megtétele után hangzik el. Sebesség alapú: bizonyos sebesség alatt (pl. tolató mozgás) időalapú, felette útalapú.
Éberségi pedál
35. ábra

| Önellenőrző kérdések
1. Hány fő csoportba oszthatjuk a vasúti járműveket (milyen motor hajt)?
| 2
| 3
| 4
| 1
2. Melyik vasúti vontatójármű(vek) tartozik az egyéb kategóriájúba?
| gőzturbinás
| napelemes
| üzemanyagcellás
| akkumulátoros
3. Alternatív energiaátvitelű Alstom motorvonat esetében mi szolgáltatja az energiát?
| Nitrogén
| Napelem
| Gőz
| Hidrogén
4. Miért jó a soros gerjesztésű DC motor?
| nagy fordulatszámra képes
| nagyon megbízható
| olcsó
| maximális nyomaték induláskor
5. V43-as mozdonyoknál a fokozatkapcsoló mit változtat?
| kapocsfeszültséget
| szabályzó ellenállás nagyságát
| terhelő tekercs induktivitását
| teljesítményelektronikai kapcsolóelemeket
6. Mennyi sebességi fokozata van a V43 mozdonyoknak?
| 32
| 43
| 6
| 86
7. V40-es Kandó mozdony milyen elven változtat a sebességén?
| kapocsfeszültség változtatással
| póluspárszám változtatással
| gerjesztő áram változtatással
| söntellenállások bekapcsolásával
8. Melyik a drágább (telepítés és üzemeltetés egyaránt) vonatbefolyásolási módszer?
| pontszerű
| egyforma költségűek
| folyamatos
| egyik sem
9. Milyen frekvenciára hangolt áramkörök vannak a pontszerű vonatbefolyásolásban?
| 75 Hz, 160 Hz, 2000 Hz
| 500 Hz, 1000 Hz, 2000 Hz
| 75 Hz, 1000 Hz, 2000 Hz
| 505 Hz, 1010 Hz, 2020 Hz
10. Milyen frekvenciájú az elektronikus vonatmegállító vivőfrekvenciája a jobb sínszálban?
| 75 Hz
| 150 Hz
| 500 Hz
| 50 Hz